Nom del títol: Màster universitari en Comunicació Digital i Noves Tecnologies per la Universitat Abat Oliba CEU
Actualment, la societat de la informació i del coneixement estableix una estreta relació entre la comunicació digital, l'empresa i les tecnologies de la informació i la comunicació.
Així mateix, el procés de digitalització i convergència tecnològica fa imprescindible que tant les empreses informatives com les de tots els sectors que necessiten emprendre accions de comunicació digital es posicionin en funció de la seva comunicació, i que sorgeixin negocis nous en clau digital (SEM, SEO, SMM) i noves figures professionals.
En aquest context, aquesta titulació pretén respondre a la demanda d'aquests nous perfils professionals en l'àmbit de la comunicació, el màrqueting, el periodisme digital, la tecnologia de la informació i la comunicació digital en tota la seva amplitud.
La progressiva transformació de la nostra societat en una societat pandigitalitzada fa que els entorns d'aplicació d'aquest estudi siguin molt amplis, atès que inclou des del periodisme, la comunicació i el màrqueting pròpiament, fins a qualsevol sector en què hi hagi comunicació digital (educació, salut o negocis, entre d'altres).
La major part de sortides laborals d'aquest estudi estan vinculades a la societat digital.
Així, a més de les figures més habituals, com ara la de creatiu o creativa multimèdia (les especialitats del qual són el disseny multimèdia, l'edició en 3D o l'administració de llocs web), s'han d'afegir les més recents, com són la de director o directora de comunicació digital ( community manager, community recorder ), gestor o gestora de comunicació digital, gestor o gestora de portals ( digital planner ), editor o editora de continguts ( digital project manager ), director o directora de màrqueting electrònic (publicitat en línia, SEM i e-branding ), director o directora de comerç electrònic, o consultor o consultora SEO, SEM o SMM.
Les perspectives de futur de la titulació estan vinculades al desenvolupament dels negocis digitals i la tecnologia implicada.
La demanda social relacionada amb aquest títol genera una elevada taxa d'ocupabilitat.
La comunicació digital s'ha popularitzat i permet establir una indústria integrada per associacions, acadèmies, agències o empreses consultores.
Cal tenir en compte que internet ha introduït nous rols professionals des del seu naixement i ha transformat les polítiques de personal de molts departaments tradicionals (màrqueting, comunicació, tecnologia, redacció, gerència).
Cal tenir en compte, també, que el mercat digital i comunicatiu està creixent exponencialment, i aquest fet afecta la cadena de valor de les empreses del sector comunicatiu i multimèdia (siguin periodístiques, publicitàries, de relacions públiques o de comunicació audiovisual) i, transversalment, té un impacte en tots els sectors productius digitalitzables, que són la majoria.
Cal remarcar que la pluridisciplinarietat en l'àmbit de la comunicació i la societat digital està consolidant-se, i les empreses inclouen especialistes en estratègia i comunicació digital a les seves àrees de comandament i de negoci.
Així doncs, es pot concloure que està augmentat la demanda de creadors i creadores de continguts i de professionals amb habilitats tecnològiques, així com la promoció de l'entorn de la comunicació digital, la qual cosa dibuixa un panorama esperançador per a les futures persones titulades.